กระทรวงดิจิทัลเพื่อเศรษฐกิจและสังคม แนะนำจุดสังเกตข่าวปลอม สร้างภูมิคุ้มกันให้ประชาชนรู้เท่าทัน ไม่ตกเป็นเหยื่อถูกมิจฉาชีพหลอกลวง
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลห่วงใยประชาชนถูกมิจฉาชีพหลอก แม้จะมีการประชาสัมพันธ์แจ้งเตือนอย่างต่อเนื่อง  แต่มิจฉาชีพได้ปรับเปลี่ยนรูปแบบกลโกง ให้มีความน่าเชื่อถือมากยิ่งขึ้น ทำให้ยังมีประชาชนตกเป็นเหยื่อสูญเสียเงิน จากรายงานของกระทรวงดิจิทัลเพื่อเศรษฐกิจและสังคม พบว่าร้อยละ 70 ของข่าวสารที่แพร่กระจายบนโซเชียลมีเดีย คือ ข่าวปลอม เพื่อสร้างภูมิคุ้มกันให้ประชาชนได้รู้ทันข่าวปลอมผ่านสื่อออนไลน์ โดยเฉพาะบนเฟซบุ๊ก กระทรวงดิจิทัลเพื่อเศรษฐกิจและสังคม จึงแนะนำให้ประชาชนสังเกตจุดสำคัญ 10 ข้อ ที่มีลักษณะเป็น "ข่าวปลอม" อาทิ ข้อความพาดหัว / สังเกตที่ URL เว็บไซต์ข่าวปลอมจำนวนมากเปลี่ยนแปลง URL เพียงเล็กน้อยเพื่อเลียนแบบแหล่งข่าวจริง / สังเกตแหล่งที่มา : ตรวจดูให้แน่ใจว่าเรื่องราวเขียนขึ้นโดยแหล่งที่มาที่น่าเชื่อถือ / มองหาการจัดรูปแบบที่ไม่ปกติ /พิจารณารูปภาพ /ตรวจสอบวันที่ / เรื่องราวบางเรื่องอาจตั้งใจเป็นข่าวปลอม ใช้วิจารณญาณเพื่อคิดวิเคราะห์เรื่องราวที่อ่าน และแชร์เฉพาะข่าวที่แน่ใจว่าเชื่อถือได้เท่านั้น / ขอให้ประชาชนร่วมกันตัดวงจรข่าวปลอม เริ่มต้นจากสังเกตว่าข่าวใดเป็นข่าวปลอม พิจารณาสาระให้ดี อย่าหลงเชื่อและอย่าแชร์ต่อ กรณีที่ทราบภายหลังว่าได้แชร์ข่าวปลอมไปแล้ว เมื่อทราบข้อมูลจริง ควรบอกต่อด้วย สังคมจะได้รับรู้สิ่งที่ถูกต้อง